Szinte napra pontosan 25 évvel ezelőtt mutatták be Cannes-ban a fiatal rendező, Quentin Tarantino harmadik filmjét, a Ponyvaregényt, amivel aztán meg is nyerte a fesztivál nagydíját, a Palme d’Ort, azaz az Aranypálmát. A negyedszázados évfordulót mivel is lehetne emlékezetesebbé tenni, mint egy újabb filmmel?
A nagy várakozásokkal övezett kilencedik alkotás, a Once Upon a Time… In Hollywood ma debütál a francia Riviérán a közönség előtt, így a Sony Pictures néhány órával a bemutató előtt egy kis meglepetéssel kedveskedett azoknak, akik nem lehetnek ott a tengerparti moziteremben: megérkezett a hivatalos előzetes a DiCaprio&Pitt duó 1969-es hollywoodi sztorijához.
Sokáig kérdéses volt, vajon elkészül-e Tarantino a filmmel mire májusban a filmvilág Cannes-ba helyezi át székhelyét, ám végül sikeresen bekerült a programba a rendező várva-várt legfrissebb munkája. Az elmúlt hónapokban sok hír érkezett a filmmel kapcsolatban, de Tarantino szándékosan nem akart sokat elárulni előzetesen a filmből, és nagyon szigorúan vették a titoktartást a munkatársaktól is.
Eddig annyit lehetett tudni, hogy Leonardo DiCaprio kiszuperált tévés western sztárjának és dublőrének Brad Pittnek a duója adja a film központi történetszálát. A fiktív karakterek mellett a valóság is beszüremkedik a Once Upon a Time… In Hollywood cselekményébe, az 1969-be helyezett történetben a Charles Manson gyilkosságok is megjelennek majd, és szerephez jut a Margot Robbie által alakított Sharon Tate. A mostani előzetes összeköti az eddigi információ morzsákat, és kiderül, Rick Dalton (DiCaprio) szeretné otthagyni a hangos dobozt, és betörni a filmgyártásba, miközben dublőrét, Cliff Booth-ot (Pitt) beszippantja Manson szektája. Tate is filmes álmokat kerget, így a szereplők sorsa visszavonhatatlanul összefonódik. A további szerepekben Al Pacino, Dakota Johnson, Lena Dunham, Bruce Dern és még sok más ismert színész tűnik fel. Az előzetesből az is kiderül, hogy Tarantino nagyon utálja a nácikat, mivel Rick Dalton egyik filmjében lángszóróval irtja őket, áthallásként a rendező Becstelen brigantik filmjére, aminek egyik szereplője Brad Pitt volt.
Tarantino a napokban egy nyílt levelet fogalmazott meg a fesztiválon résztvevő szakmabeliek felé, amelyben arra kérte őket, hogy ne spoilerezzék el a filmet az emberek előtt a május 21-i premiert követően, a film ugyanis majd csak július 26-án kerül a mozikba.
„Szeretem a mozit. Te is szereted a mozit. Egy utazás, amikor egy történetet először fedezel fel” – írta Tarantino. „Izgatott vagyok, hogy itt lehetek Cannes-ban és megoszthatom a Once Upon a Time…in Hollywoodot a közönséggel. A szereplők és a stáb nagyon keményen dolgozott, hogy valami eredetit hozzon létre, és csak annyi kérésem lenne mindenkihez, hogy kerüljenek minden olyat, amivel a későbbi nézők nem ugyanúgy tapasztalhatnák meg a filmet, mint ők.”
Címkék: Cannescannes-i fesztiválfilmOnce Upon a Time in HollywoodpremierTarantino
Következő cikk Terepjáró, nem csak aszfalton - SsangYong Rexton G4 teszt
Előző cikk A magyarok a betegségektől félnek, de vagyontárgyaikat biztosítják